Сабий тхылъым и тхьэмахуэ
Хабзэ дахэ хъуауэ, илъэс къэс ди республикэм щрагъэкIуэкI «Сабий тхылъым и тхьэмахуэр» гъатхэпэм и 21-м Музыкэ театрым къыщызэIуахат.
ТаурыхъкIэ яублащ зэIущIэр. Библиотекэм щахъумэ сабий тхылъхэм лIыхъужьу итым «загъэгусэри, щIэпхъуэжат». Тхылъ хъумапIэм и унафэщIыр абы иригузавэу щалъагъум, ныбжьыщIэ цIыкIуитIым таурыхъым хэтахэр «къалъыхъуэжыну» мурад ящIащ. Куэд мыщIэуи «къагъуэтыжащ», къызэрыщIэкIамкIэ, ныбжьыщIэхэр тхылъ зэремыджэжыр я жагъуэ хъури, абыхэм загъэпщкIуауэ арат. Пэшым щIэсхэр Iуэ-хум хэмыхьэу къахуегъэзэжакъым лIыхъужьхэм. Абыхэм утыкум щагъэлъагъуэ таурыхъхэр къахуэ- мыщIэжмэ, лIыхъужьхэм тхылъым ямыгъэзэжыну я тхьэрыIуэт. АрщхьэкIэ, ныбжьыщIэхэр гугъу демыхьу псори къащIащ, лIыхъужьхэми я «унэ» ягъэзэжащ.
Налшык дэт гъуазджэ-хэмкIэ сабий школ №1-м, Май къалэм щыIэ «Фе- никс» студием, Нарткъалэ и «Данс степ», «Вдохновение» гупхэм я гъэсэнхэм я уэрэдхэмкIэ, къафэхэмкIэ, теплъэгъуэ хьэлэмэтхэмкIэ пшыхьыр ягъэдэхащ.
Илъэсым и щIэджыкIа-кIуэ нэхъыфIхэр щагъэлъэпIащ махуэшхуэм. ТхакIуэ ЩоджэнцIыкIу Iэдэм къызэралъхурэ илъэси 100 щрикъум ирихьэлIэу усэ къеджэнымкIэ ирагъэкIуэкIа республикэпсо зэпеуэм щытекIуахэм щIыхь тхылъхэмрэ фэеплъ саугъэтхэм-рэ иратащ. КъБР-м щэнхабзэмкIэ и министр Къумахуэ Мухьэдин кърихьэлIа псоми ехъуэхъури, ныбжьыщIэхэм тхылъыр фIыуэ ялъагъуну къыхуриджащ.
Сабий тхылъым и тхьэмахуэм ди республикэм и библиотекэхэм зэIущIэхэр, гъэлъэгъуэныгъэхэр щрагъэкIуэкIащ. Апхуэдэ щIыкIэкIэ ныбжьыщIэхэр тхылъ еджэным драгъэхьэх.
Тэрчокъуэ Дисэ.
